पाएं अपने शहर की ताज़ा ख़बरें और फ्री ई-पेपरडाउनलोड करें
सीबीआई ने इशरत जहां फ़र्ज़ी मुठभेड़ मामले में इंटेलिजेंस ब्यूरो (आईबी) के विशेष निदेशक राजेन्द्र कुमार को नोटिस भेजकर पूछताछ के लिए बुलाया है.
सीबीआई सूत्रों के मुताबिक मध्य प्रदेश कैडर के 1979 बैच के आईपीएस अधिकारी राजेन्द्र कुमार से पहले भी इस मामले में पूछताछ की जा चुकी है लेकिन एजेंसी इससे संतुष्ट नहीं है. उन्हें बतौर अभियुक्त पूछताछ के लिए बुलाया गया है.
राजेन्द्र कुमार 2004 में गुजरात आईबी में तैनात थे और सूत्रों का कहना है कि इस मामले में आरोप पत्र को अंतिम रूप देने में उनका बयान बेहद अहम हो सकता है.
उन पर आरोप है कि उन्होंने गुजरात के मुख्यमंत्री नरेंद्र मोदी को मारने की लश्कर-ए-तैयबा की कथित साजिश के बारे में खुफिया रिपोर्ट तैयार करने में अहम भूमिका निभाई थी.
सीबीआई ने गुजरात उच्च न्यायालय के निर्देश पर इस मामले की जांच अपने हाथों में ली थी.
उन्नीस साल की इशरत जहां, जावेद शेख उर्फ प्रणेश पिल्लई, अमजद अली राणा और जीशान जौहर 15 जून 2004 को अहमदाबाद में पुलिस के हाथों मारे गए थे. पुलिस टीम की अगुवाई कथित रूप से डीआईजी डी जी वंजारा कर रहे थे.याचिका ख़ारिज
इस बीच उच्चतम न्यायालय ने इस मामले में गुजरात के अतिरिक्त पुलिस महानिदेशक पी पी पांडे की याचिका को खारिज कर दिया.
सीबीआई अदालत ने पांडे के खिलाफ गैर जमानती वारंट जारी किया था. गिरफ्तारी वारंट को रद्द करने की मांग के अलावा पांडे ने उनके ख़िलाफ दूसरी एफआईआर को भी रद्द करने की मांग की थी.
गुजरात उच्च न्यायालय के निर्देश पर सीबीआई ने ये एफआईआर दर्ज की थी.
लेकिन न्यायालय ने उनकी याचिका ख़ारिज करते हुए कहा कि गिरफ्तारी वारंट को चुनौती देने के लिए याचिकाकर्ता उच्च न्यायालय गए बगैर उच्चतम न्यायालय का दरवाजा नहीं खटखटा सकता.
1982 बैच के आईपीएस पांडे पर इस मामले में साथी पुलिसकर्मियों को इशरत के बारे में अहम खुफिया जानकारी देने का आरोप है. वो तब अहमदाबाद के संयुक्त पुलिस आयुक्त थे.
( बीबीसी हिन्दी के एंड्रॉएड ऐप के लिए आप यहां क्लिक कर सकतें हैं. आप हमें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn